**Halgazdálkodási terv (2019-2020)**

*Sporthorgász Egyesületek Győr-Moson-Sopron megyei Szövetsége*

1. **Halgazdálkodási vízterület: Felső- és Alsó-Szigetköz mentett oldali vízrendszer**

területe: 21,6 ha

elhelyezkedés, határai: szigetközi Duna-szakasz mentén kialakított árvízvédelmi töltés és a Mosoni-Duna által határolt mentett oldali területen elhelyezkedő csatornák

neve: **Örömkőlaposi csatorna**

víztérkód: **08-166-1-1** (régi víztérkód: 000494)

területe: **1,5 ha** (5,2 km)

elhelyezkedés, határai, fontosabb mellékágai: Kopaszdűlői csatorna, Lajmák csatorna

jellege: csatorna

helyrajzi száma: Győrzámoly 023/7, 0123/7, 0121/2, 0113/2, 0214/20, Vámosszabadi 0267, 0266

haszonbérleti díj: 10.000 Ft

neve: **Remencei csatorna**

víztérkód: **08-198-1-1** (régi víztérkód: 000495)

területe: **0,7 ha** (2,1 km)

jellege: csatorna

helyrajzi száma: Vámosszabadi 0253/2, 0263/10, 0263/129, 0263/126

haszonbérleti díj: 10.000 Ft

neve: **Lipót-Hédervári csatorna**

víztérkód: **08-122-1-1** (régi víztérkód: 000480)

területe: **2,6 ha** (6,6 km)

elhelyezkedés, határai: Hédervár-Vadaskerti csatorna

jellege: csatorna

helyrajzi száma: Hédervár 012, 03, 0102/4, 097/2, 0100/2 0100/3, 087/1 087/2

haszonbérleti díj: 10.000 Ft

neve: **Révfalui csatorna**

víztérkód: **08-204-1-1** (régi víztérkód: 000473)

területe: **3,3 ha** (7,2 km)

elhelyezkedés, határai, fontosabb mellékágai: Bálványosi csatorna, Tölösmajori-Körtvélylaposi csatorna

jellege: csatorna

helyrajzi száma: Győr Vámosszabadi 0278/1, 0276, 0243 0247, Győrújfalu 06, 07/1

haszonbérleti díj: 10.000 Ft

neve: **Zsejkei főcsatorna**

víztérkód: **08-247-1-1** (régi víztérkód: 000480)

területe: **2,3 ha** (3,0 km)

elhelyezkedés, határai: Szentkúti összekötő csatorna, Dunaremete-Zsejkei főcsatorna, Parlagnyilasi összekötő csatorna, Jánosmajori csatorna, Szárcsástói csatorna

jellege: csatorna

helyrajzi száma: Dunaremete 09/1b, Lipót 054/01, 054/105, 055/6d, 036, Darnózseli 0185/6, Lipót 0169/14, 031/2, 025/26, 0140/26, 0142/10, 018/5, Hédervár 03/22, Ásványráró 0112/17, 06/46, 023/1-2, Hédervár 0162

haszonbérleti díj: 10.000 Ft

neve: **Újfalui csatorna**

víztérkód: **08-233-1-1** (régi víztérkód: 000473)

területe: **0,4 ha** (2,9 km)

elhelyezkedés, határai: Dunaszegi csatorna

jellege: csatorna

helyrajzi száma: Győrújfalu 02/2, Győr 0412/3

haszonbérleti díj: 10.000 Ft

neve: **Véneki I.sz. csatorna,**

víztérkód: **08-239-1-1** (régi víztérkód: 000495)

területe: **0,2 ha** (1,7 km)

elhelyezkedés, határai: Ásványi szivattyútelep tápcsatornája, Bagaméri csatornák, Patkányosi tápcsatorna, Patkányosi többcélú csatorna, Nagybajcs-Szarkaági főcsatorna mellékágaival, Véneki főcsatorna mellékágaival

jellege: csatorna

helyrajzi száma: Vének 08/3, 09, 048, 055, Kisbajcs 084

haszonbérleti díj: 10.000 Ft

neve: **Gombócos-Bár-Duna összekötő**

víztérkód: **08-249-1-1** (régi víztérkód: 000480)

területe: **8,0 ha**

elhelyezkedés, határai: Szemerei lapos, Bokrosi csatorna

jellege: csatorna

helyrajzi száma: 043/10, Lipót 064/1, 065/1, 058/1, 060/02, 010/22, 0121/15, 0127, 0133/3, 0156/2, Ásványráró 0288/4, 0268, 0272/7, 0278

haszonbérleti díj: 10.000 Ft

neve: **Hédervár-Darnói csatorna**

víztérkód: **08-064-1-1** (régi víztérkód: 000480)

területe: **2,6 ha** (8,8 km)

jellege: csatorna

helyrajzi száma: Darnózseli 029/30, 030/3, 012/64, 0168/18, 0168/16, 04/3, 0160/16, 0160/27, 0434/4, 043/5, Hédervár 041/2, 044/2

haszonbérleti díj: 10.000 Ft

A Duna kisalföldi hordalékkúpjának palástján, a finomabb szemcseméretű allúviumon, a hordalékkúp gerincétől a peremén kanyargó fattyúág (Mosoni-Duna) felé haladó, lassan vándorló, meanderező mellékágak alakultak ki. A mellékágak kanyarulatainak fokozatos lefűződésével kialakuló morotvákban az ökológiai szukcesszió folyamata a vizes élőhelyek átalakulásával, és végül erdősüléssel zárult. A 19. század végén megkezdett átfogó nagyvízi folyószabályozások során a jobboldali árvízvédelmi töltés a korábban rendszeresen elöntött szigetközi ártér mintegy 80%-át ármentesítette. A kiterjedt műszaki beavatkozás következtében a szigetközi vízrendszer mentett oldali vízterei tartósan elszigetelődtek, a vízfelszín kiterjedése a talajvíz szintjétől függően változott elsősorban. A bősi vízlépcső üzembehelyezését követő két évtizedben épült ki a mentett oldali holtágak és csatornák folyamatos felszíni vízellátását biztosító vízpótlórendszer több lépésben. A viszonylag kiegyensúlyozott vízellátás a horgászati lehetőségek szempontjából kedvező körülményeket hozott létre.

1. **Halgazdálkodásra jogosult adatai:**

név: Sporthorgász Egyesületek Győr-Moson-Sopron megyei Szövetsége

székhely: 9021 Győr, Bajcsy-Zs. u. 13.

nyilvántartási száma: 08-02-0001193

képviseli: Ivancsóné Dr Horváth Zsuzsanna, ügyvezető elnök

1. **A halgazdálkodással összefüggő célok:**

***Elsődleges cél:***

* A *Szigetköz mentett oldali vízrendszerében kialakult élőhelyek* adottságainak megfelelő őshonos halállomány védelme és fenntartható hasznosítása, a természetes élővilág biológiai sokféleségének (biodiverzitás) megőrzése mellett.

***További célok:***

* A horgászati igényeket kielégítő halfogási lehetőségek javítása a halállomány mesterséges utánpótlásával.
* A halállomány természetes utánpótlásának növelésére irányuló programjavaslat kidolgozása, különös tekintettel az élőhelyi változatosságot és konnektivitás helyreállító műszaki beavatkozások elősegítésére, valamint az ívó-, ivadéknevelő és vermelő helyek védelmére, illetve kialakítására.
* A horgászok természetben eltöltött szabadidős- és sporttevékenységeinek támogatása, a szervezett horgászturizmus továbbfejlesztésével és a kulturált pihenés feltételeinek kialakításával.
* A horgászok érdekeinek hatékony képviselete szakmai rendezvényeken, egyeztetéseken (pl. szigetközi vízpótlás, vizes élőhelyek helyreállítása stb.) és egyéb fórumokon.
* A horgászat, mint aktív szabadidősport népszerűsítése, valamint a természet védelmére és szeretetére való nevelés elősegítése.
* A tudományos feladatokat ellátó intézményekkel, szervezetekkel való együttműködés kialakítása és fejlesztése, a hasznosított vízterület halállományára és a halgazdálkodási tevékenységre irányuló kutatások támogatása.
* A halgazdálkodási terv továbbfejlesztése, egyes fajok állományának célirányos növelése, a rendszeres haltelepítések tapasztalatainak, a halfogási adatsorok elemzésének, valamint a tudományos kutatások fontosabb eredményeinek értékelésével.

1. **Alkalmazható horgászati, halászati eszközök, módszerek:**

A horgászat a 2013. évi CII. számú halgazdálkodásról és hal védelméről szóló törvény és rendeletei, azok módosításai, a Horgászat Országos Szabályai és a Szövetség kezelésében levő folyóvizekre jóváhagyott horgászrend, továbbá a természetvédelmi előírások szerint gyakorolható.

A szabadidős kisszerszámos halászatot a 2013. évi CII. számú halgazdálkodásról és hal védelméről szóló törvény és rendeletei, azok módosításai és a Szövetség kezelésében levő folyóvizekre kiadott rekreációs halászati rend, továbbá a természetvédelmi előírások betartásával lehet folytatni. A kisszerszámos halászok csak partról használt emelő hálóval (tápli), vagy csónakra telepített csörlős emelő hálóval foghatnak halat. Az emelőháló maximális mérete 3X3 méter.

A szabadidős kisszerszámos halászati engedéllyel és horgász engedéllyel is rendelkező személy egy időben kizárólag halászati, vagy horgászati tevékenységet végezhet. Mindkét tevékenység azonos időben történő gyakorlása tilos.

Halmentés, szaporításhoz anyahal gyűjtése, tudományos célt szolgáló felmérések stb. esetén további halfogó eszközökkel (pl. elektromos halászgép) is végezhető halászat, az illetékes hatóságok engedélyével és a Szövetség, mint halgazdálkodásra jogosult tájékoztatásával.

1. **Évenkénti haltelepítési adatok:**

A ***rendszeres haltelepítések*** a horgászati szempontból jelentősebb fajok állományainak növelésére irányulnak, az élőhelyi adottságok figyelembevételével. A korábbi évekre visszamenőleg nem rendelkezik hiteles haltelepítési adatokkal a Szövetség. Az alábbi táblázatban feltüntetett mennyiségek évi 5 %-kal növelendőek a MOHOSZ-szal kötött alhaszonbérleti szerződés szerint.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| ponty\* | 2 nyaras |  | 2.000 |
| süllő | előnevelt | 5.000 |  |
| csuka | előnevelt | 20.000 |  |

\* A beszerzési lehetőségek függvényében, a népesítésre kerülő ponty pikkelyes, továbbá legalább 10 %-a nyurga formájú.

A ***nem kötelező érvénnyel telepítendő***halfajok beszerzése bizonytalan. A haltermelők által kínált lehetőségeket és árakat mérlegelve, hatósági egyeztetést követően kerülhet sor kihelyezésükre.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| compó | 1, vagy több nyaras |  | 100 |
| széles kárász | 1, vagy több nyaras |  | 200 |

Az évenként vállalt haltelepítések megvalósításakor a vízrendszer ökológiai állapotának változása, továbbá az egyes halfajok beszerezhetőségének függvényében az alábbi szabályok szerint lehet eltérni:

* Az adott évben elmaradt telepítés a következő évben pótolható (2-3 nyaras ponty esetében az előírt mennyiség 20 %-áig). Az évenkénti előírásoknak a tervezési időszak 5 évének átlagában kell megfelelni.
* A csuka és a süllő telepítése egymással helyettesíthető, a két faj populációdinamikájának alakulásától függően. (Ha az egyik faj természetes szaporulata látványosan emelkedik, akkor a ritkábbik faj telepítése kerülhet előtérbe)
* A haltelepítési tervben vállalt mennyiségeken felül – a vonatkozó jogszabályi rendelkezések betartásával – többlettelepítések is végezhetőek.

1. **A vízminőség és a halállomány védelmét célzó intézkedések:**

A halőrök rendszeresen figyelemmel kísérik a vízterületen észlelhető változásokat. A horgászok és a kisszerszámos halászok a területi jegyükön feltüntetett telefonszámon, az anonimitás biztosítása mellett tehetnek bejelentést a vízterületen észlelt szabálytalanságokról, vízszennyezésekről, a halak szokatlan viselkedéséről (pipálás, torlódás stb.), halpusztulásról és egyéb környezeti károkról. A beérkező jelzések alapján a megyei szövetség haladéktalanul eleget tesz tájékoztatási kötelezettségének a környezetvédelmi és vízügyi felügyelőség, illetve az egyéb szakhatóságok felé, az esetlegesen keletkező károk elhárításában is közreműködve.

A vízpart és a vízi élőhelyek károsításának mérséklése a környezetvédelem fontosságát tudatosító figyelemfelkeltő rendezvények szervezésével és információs anyagok tömegkommunikációs eszközökkel (pl. elektronikus média, folyóiratok stb.) történő terjesztésével. A szemetes helyen horgászó, vagy bizonyíthatóan szemetelő személyek a területi jegyük bevonásával, és bírsággal is büntethetőek.

A halgazdálkodási érdekek érvényesítése a Felső- és Alsó-Szigetköz mentett oldali vízrendszer vízellátásának szabályozásában, valamint az élőhelyek helyreállítására, ökológiai állapotának javítására irányuló műszaki fejlesztések társadalmi megvitatásában, az Észak-Dunántúli Vízügyi Igazgatósággal és a Fertő-Hanság Nemzeti Park Igazgatóságával való konstruktív együttműködés fenntartásával.

Az aktuális halállomány helyzetértékelése, közvetlen halbiológiai és folyamökológiai vizsgálatok, valamint a halfogási adatsorok alapján, továbbá a horgászoktól és halőröktől érkező jelzések elemzésével. A helyzetértékelés eredményei alapján, a halak védelmét, szaporodását és fejlődését elősegítő műszaki beavatkozások (kíméleti területek kijelölése, ívóhelyek helyreállítása és létrehozása, hallépcsők építése stb.) lehetőségeinek feltárása, a realizálható javaslatok megvalósításának kezdeményezése, egyeztetés az illetékes hatóságokkal, továbbá a megvalósításhoz szükséges pályázati támogatások megszerzésében való közreműködés.

1. **A vízi élővilág (növényzet és állatok) fenntartására tervezett intézkedések**

A *szigetközi mentett oldali vízrendszer* halfaunáját mintegy 35 halfaj alkotja, amelyek között jellemző a lassú vízáramlást, illetve az állóvizeket kedvelő halfajok gyakorisága. A halak védelmét, szaporodását és fejlődését elősegítő műszaki beavatkozások, amelyek megvalósítását a Szövetség messzemenőkig támogatja, jelentős mértékben hozzájárulnak a hullámtéri mellékágak természetes élővilágának megőrzéséhez és az akvatikus élőhelyek általános ökológiai állapotának javulásához.

A *szigetközi mentett oldali vízrendszer* partvonala mentén, 5-50 m széles sávban többnyire fűz ligeterdő, valamint a keményfa liget maradványok alkotják a növényzetet, továbbá jellemző a kiterjedt agrárterületek közelsége. A parti zónában helyenként kiterjedt nádszegélyek találhatóak. A vízterületen számos védett növény (pl. tavirózsa, vízitök, békatutaj, rucaöröm stb.) és védett állatfaj (pl. kétéltűek, hüllők, vadrécék, gémek, vidra, hód stb.) is előfordul. A parti sáv növényzetének és állatvilágának megóvását a Szövetség betartatja a horgászokkal, és felhívja a figyelmüket arra, hogy a védett, illetve a fokozottan védett természeti területeken (ezek bemutatására térkép is készült a horgászok részére) a természetvédelmi hatóságok külön engedélyével együtt érvényes csak a területi horgászjegyük.

1. **A halgazdálkodási vízterület őrzése:**

A *Felső- és Alsó-Szigetköz mentett oldali vízrendszerben* folytatott horgászati és halászati tevékenység ellenőrzését a Szövetség 8 fő halászati őrei látják el. (A hivatásos halőrök tevékenysége a Szövetség összes vízterületére kiterjed.) Az ellenőrzési feladatok ellátásában már eddig is eredményes együttműködés alakult ki a rendőrséggel, a vízi rendészettel, a Fertő-Hanság Nemzeti Parkkal, az erdőgazdaság területi szerveivel, a helyi önkormányzatokkal, a polgárőrséggel, valamint a területileg illetékes helyi horgászegyesületekkel.

A térségi rendőri szervekkel meglévő együttműködés alapján a halőri ismeretekkel rendelkező hivatásos rendőrök szolgálatuk során önállóan is ellenőrzik a horgászati szabályok betartását, illetve a hivatásos halászati őrökkel együtt közös ellenőrzéseket végeznek.

1. **Területi engedélyek típusai és tervezett mennyisége:**

|  |  |
| --- | --- |
| **Területi jegy típusa** | **Mennyiség (db)** |
| Felnőtt éves, heti, 24 órás | Korlátlan |
| Kedvezményezett éves, heti, 24 órás \* | Korlátlan |
| Parti emelőháló éves \*\* | 110db |
| Csónakos emelőháló éves \*\* | 50db |

\* 65. éven felüli, vagy Ifjúsági, vagy turista állami jeggyel rendelkező horgász

\*\* A Szövetség kezelésében levő folyóvizeken összesen

A Szövetség a vízterületre összevont, úgynevezett folyóvízi jegyet ad ki, valamint megyei összevont területi jegyet ad ki. A csónakból történő horgászat csónakos kiegészítőjegy váltásával lehetséges.

Gyermek horgászok részére Megyei Gyermekjegyet ad ki a Szövetség, amely a Szövetség, és annak tagegyesületei kezelésében lévő vízterületekre, valamint a Fertő-tóra érvényes, csak úszós készséggel való horgászatra jogosít, és méretkorlátozással védett őshonos hal megtartása nem engedélyezett.

1. **Helyi horgászrend:**

* A felnőtt horgász a napi darabszám korlátozással is védett halfajokból naponta fajonként 2 db-ot, összesen 4 db-ot, a napi darabszám korlátozása alá nem eső fajokból összesen 10 kg-ot tarthat meg.
* A kedvezményezett jeggyel rendelkező horgász a napi darabszám korlátozással is védett halfajokból naponta fajonként 2 db-ot, összesen 3 db-ot, a napi darabszám korlátozása alá nem eső fajokból összesen 5 kg-ot tarthat meg.
* A felnőtt horgász az éves területi jeggyel összesen 60 db, de vízterületenként /víztér kódonként/ a napi darabszám korlátozással is védett halfajokból maximum 30 db halat tarthat meg, a kedvezményezett területi jeggyel rendelkező horgász összesen 30 db-ot, de vízterületenként /víztér kódonként/ a napi darabszám korlátozással is védett halfajokból maximum 15 db napi darabszám korlátozással is védett halat tarthat meg.
* Etetőbóját és etetőhajót használni tilos.
* A helyi horgászrendben nem szabályozott kérdésekben a hatályos halgazdálkodásról és a hal védelméről szóló törvény, valamint a kapcsolódó végrehajtási rendelet és az országos horgászrend az irányadó.
* A hallépcső kíméleti terület, ezért egész évben tilos mindennemű horgászat és halászat a *kialakított hallépcsőkben*, és a betorkollásuk alatt és a kiágazásuk felett 50 méterrel.
* Tilos a horgászat és a halászat azon műtárgyakról, ahol az Észak-dunántúli Vízügyi Igazgatóság azt táblával tiltja.
* A horgászrend előírásai a kisszerszámos halászra is vonatkoznak.
* A halak hajtását, zavarásos halászati módot alkalmazni a rekreációs halászat során tilos.
* A 70 cm feletti méretű pontyot megtartani tilos, azt a horogtól való megszabadítás után kíméletesen vissza kell engedni a vízbe.
* A 40 cm feletti dévérkeszeget megtartani tilos, azt a horogtól való megszabadítás után kíméletesen vissza kell engedni a vízbe.
* Szemetes helyen horgászni tilos. A horgászhelyen talált szemetet, hulladékot a horgász köteles a horgászat megkezdése előtt szemetes zsákba összegyűjteni, a horgászat alatt keletkező hulladékot összegyűjtve szemetes zsákban tárolni, és azt a horgászat befejeztével magával vinni. Szemetes horgászhelyen való horgászatért első esetben fogási naplóba figyelmeztetést kap, második esetben a területi jegy a helyszínen bevonásra kerül.
* Amurra vonatkozóan a kifogható legkisebb mérete 50 cm.
* Az előre eltervezett telepítések után egy hetes fogási tilalom kerül bevezetésre a telepített halfaj célzott horgászatára és elvitelére vonatkozóan.
* Akit a halgazdálkodási hatóság jogerősen eltilt a horgászattól, vagy halászattól, annak a személynek a területi jegyét a Szövetség az eltiltása lejártát követően sem adja vissza. /13/2017.(09.14.) számú elnökségi határozat/
* Akit horgászattal vagy halászattal kapcsolatos bűncselekményben elmarasztal a bíróság, az a személy 10 évig nem válthat területi jegyet a Szövetség kezelésében lévő vízterületekre. /14/2017.(09.14.) számú elnökségi határozat/

1. **Záradék:**

A halgazdálkodási terv hatálya: 2019. január 1. – 2020. december 31.

Győr, 2018. 11. 05.

ph.

…………………………………………………….

halgazdálkodási hasznosító